少年行贈袁養直
作者：戴表元
朝代：宋

paragraphs: 我昔如君初冠時，見君垂角兒童嬉。
君今長大一如我，但少頭上斑斑絲。
誦書如流日千紙，更出清言洗紈綺。
明珠在側真自失，挾冊茫洋吾老矣。
人言四十當著書，春風半負黄公壚。
僮奴哂笑妻子駡，一字不給饑寒軀。
儒學無成農已惰，履窮始悔知無奈。
人生少年還易過，請君努力無如我。